
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:

· Gazdasági és Jogi Bizottság

A rendelettervezetet törvényességi szempontból megvizsgáltam:


	/: Dr. Károlyi Ákos :/
	jegyző


ELŐTERJESZTÉS

Szombathely Megyei Jogú Város Közgyűlésének 2026. október 29-i rendes ülésére

Javaslat Szombathely Megyei Jogú Város Önkormányzatának 
Szervezeti és Működési Szabályzatáról szóló 16/2024. (X. 10.) önkormányzati rendelet módosítására

A Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendeletet (a továbbiakban: SZMSZ) érintően az alábbi módosításokra teszek javaslatot:

1. Képviselői vagyonnyilatkozat-tételi kötelezettséggel összefüggésben alkalmazott vagyoni szankció:
2026. június 29. napján hatályba lépett az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvény, amely változásokat hozott a képviselő-testületi tagok vagyonnyilatkozat-tételi kötelezettségével kapcsolatos eljárásokban. A törvény szigorította a vagyonnyilatkozat-tételre, illetve annak ellenőrzésére vonatkozó szabályokat, továbbá az Integritás Hatóság vonatkozó feladat- és hatásköreinek megteremtésével biztosítja a vagyonnyilatkozatok tartalmának vizsgálatát, teljeskörűségük ellenőrzését, valamint a vagyonnyilatkozatok ellenőrzéséhez szükséges adatokhoz való tényleges hozzáférés jogát. A fenti salátatörvény kibővítette a Magyarország helyi önkormányzatairól szóló 2011. évi CLXXXIX. törvényben (a továbbiakban: Mötv.) szabályozott méltatlanság esetköreit, és módosította a vagyonnyilatkozattal kapcsolatos egyéb, alábbiakban ismertetett szabályokat is.

A Mötv. 38. § (1) bekezdésének új a) pontja szerint méltatlanság miatt a képviselő-testület határozatával megszünteti annak az önkormányzati képviselőnek a megbízatását, aki a vagyonnyilatkozat-tételi kötelezettségét elmulasztja, vagy a vagyonnyilatkozatában lényeges adatot, tényt szándékosan valótlanul közölt. Azon szabály, miszerint a vagyonnyilatkozat benyújtásáig az önkormányzati képviselő e tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat, változatlan az Mötv. szövegében.

Nem módosult a Mötv. 39. § (4) bekezdése, miszerint a vagyonnyilatkozattal kapcsolatos eljárást a vagyonnyilatkozat-vizsgáló bizottságnál bárki kezdeményezheti. Az eljárás eredményéről a vagyonnyilatkozat-vizsgáló bizottság tájékoztatja a soron következő ülésen a képviselő-testületet. 

A hatályos SZMSZ tartalmazza a méltatlansági és vagyonnyilatkozattételi eljárás szabályait, e tekintetben módosítás nem indokolt.

Ugyanakkor az új 39. § (4a) bekezdés a vagyonnyilatkozat-vizsgáló bizottsági eljárás egy új típusát is bevezette, miszerint, ha az európai uniós költségvetési források felhasználásának ellenőrzéséről szóló törvény rendelkezései szerint az Integritás Hatóság jelentésében azt állapítja meg, hogy az önkormányzati képviselő a vagyonnyilatkozat-tételi kötelezettségét elmulasztotta, illetve a vagyonnyilatkozatában lényeges adatot, tényt szándékosan valótlanul közölt, a (4) bekezdés szerinti eljárást a vagyonnyilatkozat-vizsgáló bizottság hivatalból folytatja le, illetve annak eredményéről tájékoztatja a soron következő ülésen a képviselő-testületet. 

Az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvény új hatáskörökkel ruházta fel az Integritási Hatóságot a vagyonnyilatkozat-tételi kötelezettség teljesítésének, illetve a nyilatkozat teljeskörűségének ellenőrzését illetően. 
Az Integritás Hatóság vagyonnyilatkozati vizsgálati eljárása során ellenőrizheti ​többek között a polgármester, a helyi önkormányzati képviselő és a nemzetiségi önkormányzati képviselő vagyonnyilatkozatát és a hozzátartozói vagyonnyilatkozatot.
A Hatóság ezt a hatáskörét országgyűlési képviselői megbízatással nem rendelkező politikai felsővezető tekintetében kizárólagosan, egyéb személyi kör tekintetében más – törvényben meghatározott – szervvel, szervezettel – önkormányzati képviselők esetén a vagyonnyilatkozatok nyilvántartásáról és őrzéséről gondoskodó bizottsággal - megosztottan gyakorolja. Önkormányzatunknál a Gazdasági és Jogi Bizottság látja el vagyonnyilatkozat-tétellel kapcsolatos feladatokat.

A 2022. évi XXVII. törvény 19/B. § (2) bekezdése értelmében az Integritás Hatóság nem indíthat a polgármester és az önkormányzati képviselők esetében vagyonnyilatkozati bírság kiszabására irányuló hatósági eljárást, azonban az Európai Uniós vállalásoknak megfelelően szükségessé vált annak megteremtése, hogy kisebb súlyú – a hivatalvesztés szintjét el nem érő, ugyanakkor a csekély mulasztásnál nagyobb mérvű – jogsértések esetében lehetőség nyíljon az ilyen tisztségeket betöltő személyek vagyoni szankcionálására is.

Az Mötv. 33. § (1) bekezdés értelmében a „törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – legfeljebb tizenkét havi időtartamra csökkentheti, megvonhatja (az e § alkalmazásában a továbbiakban: vagyoni szankció). Ismételt kötelezettségszegés esetén a csökkentés vagy a megvonás újra megállapítható.”

Ehhez kapcsolódóan a módosítás nyomán a Mötv. 33. § (2) bekezdése új rendelet-alkotási kötelezettséget keletkeztetett. A képviselő-testület köteles a szervezeti és működési szabályzatában rendelkezni a 33. § (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel. 
A módosítással megállapított 146/P. § alapján a képviselő-testület szervezeti és működési szabályzatában legkésőbb 2026. október 31. napjáig rendelkezik a 33. § (2) bekezdése szerinti vagyoni szankcióról.
 
A fentiek alapján a csatolt rendelettervezetben arra teszek javaslatot, hogy amennyiben az Integritás Hatóság a képviselő vagyonnyilatkozat-tételi kötelezettségével összefüggésben adminisztratív jellegű, ugyanakkor csekély vagy elhanyagolható jelentőséget meghaladó hiányosságot tár fel, akkor az érintett képviselő megállapított tiszteletdíja a soron következő kifizetésnél 100.000,- Ft-tal kerüljön csökkentésre.

2.	Képviselői vagyonnyilatkozat honlapon történő közzététele:
Az Mötv. 39. § (3) bekezdésébe bekerült továbbá az is, hogy az önkormányzati képviselő vagyonnyilatkozata közérdekből nyilvános, amit a helyi önkormányzat honlapján közzé kell tenni. A vagyonnyilatkozat a honlapról az önkormányzati képviselő megbízatásának megszűnését követő három év elteltével távolítható el. Az SZMSZ 86. §-ában jelenleg is benne van, hogy a képviselő vagyonnyilatkozatát a város honlapján közzé kell tenni, ezért a magasabb szintű jogi szabályozás megismétlésének elkerülése érdekében szükséges annak hatályon kívül helyezése.



3. 	Polgármesteri döntéshozatal az Mötv. 68. § (2) és (3) bekezdései alapján:
Az Mötv. 68. § (2) bekezdése alapján, amennyiben a képviselő-testület – határozatképtelenség vagy határozathozatal hiánya miatt – két egymást követő alkalommal ugyanazon ügyben nem hozott döntést, a polgármester a szervezeti és működési szabályzatban meghatározott ügyben – a 42. §-ban meghatározott, át nem ruházható ügyek kivételével – döntést hozhat. A polgármester a döntésről a képviselő-testületet a következő ülésen tájékoztatja. 

A 68. § (3) bekezdés alapján a polgármester a képviselő-testület utólagos tájékoztatása mellett, a 42. §-ban meghatározott, át nem ruházható ügyek kivételével dönthet a két ülés közötti időszakban felmerülő, halaszthatatlan – a szervezeti és működési szabályzatban meghatározott – a képviselő-testület hatáskörébe tartozó önkormányzati ügyekben.

A Vas Megyei Kormányhivatalnak a Vas megye helyi önkormányzatai részére az SZMSZ módosítással kapcsolatosan kiadott általános szakmai véleménye az, hogy a képviselő-testület köteles eleget tenni a fenti felhatalmazásoknak, abban van csak mérlegelési joga, hogy milyen körben teszi lehetővé a polgármester döntését.

A fentiek alapján javaslom, hogy az SZMSZ-ben mindez úgy kerüljön szabályozásra, hogy a polgármester
· az Mötv. 68. § (2) bekezdésben meghatározott esetben döntést hozhat minden közgyűlési hatáskörbe tartozó önkormányzati ügyben, az Mötv. 42. §-ában felsorolt, képviselő-testületi hatáskörből át nem ruházható ügyek kivételével,
· az Mötv. 68. § (3) bekezdésében meghatározott halaszthatatlan esetben pedig pályázatok benyújtásáról dönthessen azzal a feltétellel, hogy önrészt igénylő pályázatok esetén az önrész fedezete biztosított legyen az önkormányzat költségvetésében önálló soron vagy az önkormányzat költségvetéséről szóló rendelet szerint polgármesteri hatáskörben történő előirányzat átcsoportosítással.

4.	„Vármegye” helyett „megye” feltüntetése:
A fentieken kívül a rendelettervezetben a „vármegye” megnevezések „megye” megnevezésre történő módosítására teszek javaslatot összhangban az Alaptörvény 17. módosításával, valamint a megye és a kormánymegbízott elnevezés alkalmazásával összefüggő egyes törvények módosításáról szóló 2026. évi XLIX. törvény 2026. október 1-vel hatályba lépő rendelkezéseivel.

Kérem a Tisztelt Közgyűlést, hogy az előterjesztést megtárgyalni és a rendeletet megalkotni szíveskedjék.


Szombathely, 2026. október 20.





/: Dr. Nemény András :/

